Nordjyllands Beredskab har til aften arbejdet i Fjerritslev, hvor der var udbrudt brand på en fasanfarm. Ilden blev hurtigt slukket, men efterfølgende måtte brandvæsenet assistere med en noget anderledes arbejdsopgave.

Da Nordjyllands Beredskab ankom til fasanfarmen på Husbyvej ved Fjerritslev, var der ild i to af ejendommens mange skure, der huser fasankyllinger. I hvert skur bor 2-300 fasankyllinger, og fasanerne i de brændende skure stod desværre ikke til at redde. Men Nordjyllands beredskab brugte de efterfølgende timer på at redde resten af besætningen. Ilden havde nemlig forårsaget en kortslutning i elsystemet, og det betød, at der ikke var varme hos de små fasankyllinger. De kan ikke overleve, hvis de ikke får varme, og derfor arbejdede i alt 12 personer fra Nordjyllands Beredskab med at flytte flere tusind fasankyllinger over i mindre kasser, så de kunne holde hinanden varme. - Det er ikke ligefrem en typisk arbejdsopgave for os, men vi gør, hvad vi kan for at hjælpe med at redde kyllingernes liv, siger Charlotte Egebak, der er indsatsleder ved Nordjyllands Beredskab. En VVS'er kom sidenhen til, så fasanerne atter kunne få varme i skurene.